דב הרשקוביץ (אדריכל)

דב הרשקוביץ (1878 – 5 בדצמבר 1935) היה אדריכל ארץ ישראלי ומהנדס העיר השני של תל אביב בשנים 1924–1927.

קורות חיים
נולד בשם בוריס הרשקוביץ בעיר קחובה באוקראינה, אז חלק מן האימפריה הרוסית.
למד בתיכון ריאלי בעיר חרסון ובמכון הממשלתי למהנדסים בנאים בפטרסבורג, לימודים שכללו גם תרגילים באדריכלות ברוח האקדמיה.
נישא לאנה (חנה) מויסייבנה, פסנתרנית. לשניים נולדו בן (מיכאל) ובת, המאיירת איזה.
שימש שבע שנים כמהנדס העיר טאגאנרוג, במערב רוסיה. המשיך כמהנדס אדריכל בחרקוב, אוקראינה. עם פרוץ המהפכה מונה למהנדס הראשי של חבל הדון.

בשנת 1923 עלה לארץ ישראל עם המשפחה בהזמנת ידידו, מאיר דיזנגוף, ראש העיר של תל אביב. המשפחה השתקעה בתל אביב. ביתו ומשרדו של הרשקוביץ היו ברחוב בצלאל יפה 3.
התמנה לתפקיד מהנדס העיר זמן קצר לאחר עלייתו, בשנות כהונתו של ראש העירייה דוד בלוך-בלומנפלד. במסגרת תפקידו תכנן מספר מבני ציבור כגון בית הספר הראשון בעיר – בית הספר אחד העם, ובתי הספר נורדאו ובית הספר התיכוני למסחר ובית החולים הדסה ברח’ בלפור.
כתובתו האחרונה: רחוב החשמונאים 62.

דב הרשקוביץ נפטר בבית החולים הדסה בירושלים. נטמן בבית הקברות טרומפלדור בתל אביב.

מבנים שתכנן 
 בית הספר התיכוני למסחר – ברחוב גאולה 30. נבנה במהלך שנת 1925. שלמה פיינגולד נמנה עם התורמים להקמתו.
 בית הספר תלפיות לבנות – ברחוב העבודה 25.
 הסבת בית דיזנגוף בשדרות רוטשילד 16: בשלהי שנות ה-20 התווספה לבניין קומה שנייה והמבנה עוצב בסגנון האקלקטי.
 בית דב רזניק – ברחוב מזא"ה 18, נבנה בשנות השלושים
 האולם הפתוח בקולנוע עדן
 בית קרליץ, ברחוב יבנה 9. נבנה ב-1931.
 בית אילגובסקי ברחוב ביאליק 13. נבנה ב-1932 בסגנון האר דקו.
 בית ועד הקהילה ברחוב יבנה פינת שדרות רוטשילד 42. נבנה בשנת 1924.
 בית שטיימן ומסעדת ישורון, ברחוב מזא"ה 4. נבנה ב-1930 לערך בסגנון הבינלאומי עם גג שטוח.
 בית זלמן רבינוביץ' ברחוב ביאליק 10. נבנה בשנת 1924. מיזם פרטי שביצע במקביל לעבודתו כמהנדס העיר. בבית זה התגוררו המשורר יעקב כהן והרופא מכס מרקוזה.
 בית שימשי ברחוב מונטפיורי 46
 הבית האדום ברחוב הירקון (נהרס, במקומו עומד מלון שרתון)
 בית החולים הדסה ברחוב בלפור. הבניין נהרס ובמקומו עומד מתחם רובע לב העיר.
 בית שנקר, רחוב ביאליק 26 (נהרס). נבנה בשנת 1931 עבור התעשיין אריה שנקר. הרשקוביץ עיצב את חזיתו בסגנון האר-דקו.
 בית דובובסקי, בית מגורים ברחוב אחד העם 41. נבנה בסביבות 1925 כמבנה בעל קומה אחת. ב-1929 נוספה עוד קומה שהושכרה כדירת פאר.

אדריכלים ביישוב
אישים הקבורים בבית הקברות טרומפלדור
אנשי העלייה השלישית
העיר הלבנה: אישים
תל אביב-יפו: אישים
מהנדסי העיר תל אביב-יפו
מהנדסי ערים בתקופת המנדט
ארץ-ישראלים שנולדו ב-1878
ארץ-ישראלים שנפטרו ב-1935